उज्ज्वला का टारगेट पूरा करने एजेंसी खोलेंगे जिले में सात और नई गैस एजेंसियों का भेजा प्रस्ताव
सहकारी समितियां बांटेंगी गैस सिलेंडर, संख्या 6 से बढ़कर हुई 13
भास्कर न्यूज | रायगढ़
उज्ज्वला का टार्गेट पूरा करने जिले में 7 और नई गैस एजेंसियों का प्रस्ताव प्रशासन ने भेजा है। पूर्व में गैस एजेंसी के लिए चयनित 6 सहकारी समितियों में गोदाम निर्माण का काम शुरू होने के बाद अब 7 और नई समितियों को भी गैस एजेंसी बनाने की तैयारी की जा रही है और शासन के निर्देश पर आयल मिनिस्ट्री को मंजूरी के लिए प्रस्ताव भेजा गया है।
उज्ज्वला योजना में ग्रामीण इलाकों तक गैस सिलेंडर की पहुंच आसान करने के लिए प्रदेश मेें समितियों का सहारा लिया गया था। राज्य सरकार द्वारा समितियों के नाम से गैस एजेंसी लेने के फार्मूले की पीएम द्वारा प्रशंसा करने के बाद अब देश के दूसरे राज्यों में भी इसे लागू किया जा रहा है। उज्ज्वला योजना के तहत टार्गेट पूरा करने एवं ग्रामीण इलाकों तक सिलेंडरों की रिफिलिंग आसान करने के लिए जिले से और प्रस्ताव मांगे गए थे। पूर्व में 6 समितियों को गैस एजेंसी मिलने के बाद अब प्रशासन ने 7 और नई समितियों का नाम भेजा है। तेल एवं प्राकृतिक गैस मंत्रालय द्वारा मंजूरी मिल जाने के बाद इन समितियों के कार्यालय एवं गोदाम के लिए प्रशासन द्वारा जमीन आबंटित की जाएगी। इससे पहले धरमजयगढ़ के कापू, लैलूंगा के भकुर्रा और लारीपानी, सारंगढ़ के छिंद, बरमकेला के दुलोपाली व तमनार के लिब्रा में भी सहकारी समितियों को गैस एजेंसी की मंजूरी मिली है और वर्तमान में इसके लिए गोदाम का निर्माण जारी है। एक्सप्लोसिव लाइसेंस मिलने के बाद प्रशासन की मंशा है कि इन समितियों मेें अप्रैल के आखिर तक एजेंसी शुरू हो जाए। इसके लिए अधिकारियों को जल्द से जल्द काम पूरा करने के निर्देश भी दिए हैं।
तीन सालों में ढाई लाख कनेक्शन का टार्गेट
उज्जवला के तहत जिले में तीन सालों में करीब ढाई लाख गैस कनेक्शन दिए जाने हैं। वर्तमान में जिले में 26 एजेंसियां ही कार्यरत हैं। ऐसे में गैस एजेंसियों की संख्या बढ़ाने एवं ग्रामीण इलाकों तक आसान पहुंच के लिए समितियों को भी एजेंसी दी जा रही है।
hin_Deva hin_Deva bho_Deva hin_Deva hin_Deva hin_Deva hin_Deva